**Pályázati felhívás**

A Pécsi Tudományegyetem Közgazdaságtudományi Kara az Alapítók által biztosított forrás terhére

**Farkas Ferenc Emlékdíjat**

hirdet meg **oktatóinak** a 2021-2022-es tanévre

Kód: PTE-KTK-FFE-2021-1

1. **Az Emlékdíj alapítása, Alapítók**

A Farkas Ferenc Emlékdíjat Bognár Attila, Kassai Ákos, Kovács Zsolt, Meláth Mónika és Mohácsi László (továbbiakban Alapítók) 2017-ben alapították, a Pécsi Tudományegyetem Közgazdaságtudományi Karának (PTE KTK) olyan oktatói számára, akik példamutató módon képviselik Farkas Ferenc professzor szakmai és személyes hagyatékát.

1. **Az Emlékdíj célja és szellemisége**

A díj névadója Dr. Farkas Ferenc professzor (1949-2016), aki sajnálatosan korai elhunytáig különös gonddal törekedett a tehetség jeleit eláruló hallgatók képességeinek kibontakoztatására és iskolaalapítóként egyik úttörője volt a hazai vezetés-szervezés oktatásnak és kutatásnak.

Farkas Ferenc Professzor Úr pályafutása során igen sokoldalúan járult hozzá a hazai közgazdász-képzés színvonalának emeléséhez, hiszen egyszerre volt sikeres oktatásszervező és egyetemi vezető, számos magas kitüntetéssel elismert professzor, nemzetközileg jegyzett kutató, valamint a kari oktatói és tudományos utánpótlás-nevelési tevékenység egyik fő motorja.

Hallgatókkal ápolt kapcsolata és hallgató-központú szemléletmódja, az oktatói hivatás iránti végtelen odaadása példamutató minden egyetemi oktató számára. Az Emlékdíj célja, hogy olyan díjazottakat ismerjen el és támogasson, akik ezen sokrétű tevékenységek és képességek közül több területen is demonstrálták kiemelkedő képességeiket és eredményeiket.

1. **Az Emlékdíj jogosultjai, jelölés, pályázat**
* A Farkas Ferenc Emlékdíj (2018 óta) kétévente kerül átadásra.
* Emlékdíjjal való kitüntetésre a Közgazdaságtudományi Kar oktatói, hallgatói és kari szervezetei tehetnek javaslatot. Oktatók önállóan is pályázhatnak a díjra: egyéni pályázat esetén egy vezető oktató vagy egy kari szervezet ajánlása szükséges.
* A Pályázatot e-mailben lehet benyújtani a FarkasFerencEmlekdij@ktk.pte.hu címre 2021. december 11-ig.
* A díj átadása a 2021/2022-es tanév tavaszi félév elején lesz.
* Az Emlékdíjra a PTE KTK azon oktatója pályázhat, aki legalább három éve munkaviszonyban, vagy oktatásra irányuló szerződéses jogviszonyban áll a Karral és nem tölt be vezetői oktatói státuszt (docens, vagy egyetemi tanár). A munkaviszonyba korábbi, legfeljebb két évnyi hallgatói jogviszony is beleszámít.
* A Pályázatnak tartalmaznia kell a kitöltött pályázati űrlapot, a pályázó, vagy jelölt bemutatását, különös tekintettel az Emlékdíj céljaira és értékeire. Emellett a pályázat, vagy jelölés szintén tartalmazza a jelölt javaslatát, vállalását a díjazási időszakra vonatkozó egyedi szakmai, kutatási vagy közösségi tevékenységre. A díj odaítélésének fő szempontja a pályázat és a jelölt megfelelése a Farkas Ferenc Emlékdíj céljainak. A díjazottaknak, a díj névadójához hasonlóan, személyes hitelességükkel példát kell mutatniuk a Kar minden egyetemi polgára számára.
* A Farkas Ferenc Emlékdíjban senki sem részesülhet többször, de oktatói díjat kaphat olyan oktató, aki korábban Farkas Ferenc Hallgatói Ösztöndíjban részesült.
1. **Az Emlékdíj juttatásai**

A Farkas Ferenc Emlékdíjjal kapcsolatban a Kuratórium alapításkor a következő díjat állapítja meg:

* 500.000 HUF bruttó egyszeri pénzjutalom
* Az Alapítók által felajánlott vállalati kutatási lehetőség, amennyiben ez beleillik a díjazott kutatási terveibe.
1. **A Farkas Ferenc Emlékdíj díjazottjainak kötelezettségei**
* A díjazottaknak teljes korábbi egyetemi jogviszonyuk alatt és lehetőleg azt követően is, olyan tevékenységet kell folytatniuk, amely összhangban van a díj névadójának szellemiségével és az Emlékdíj céljaival.
* A díjazottnak a díj átvételét jelentő tanévben szakmai tehetséggondozást, mentorálást kell végeznie.
* A díjazott az elvégzett kutatási, vagy egyetemi közösségi tevékenységről a következő évi díjátadó nyilvános kuratóriumi ülésen előadás formájában számolhat be.
1. **Bírálati szempontok, benyújtandó dokumentumok**

A bírálat fő szempontja, hogy a jelölt a pályázatban bizonyítsa kapcsolódásait Farkas Ferenc életművéhez, szellemi hagyatékához. Ezen kapcsolódást a Jelölt a mellékelt, és a benyújtandó pályázati anyag részét képező űrlap szempontjainak figyelembe vételével teheti meg.

**Kapcsolat:** Felmerülő kérdéseikkel szíveskedjenek e-mailben Dr. Balogh Gáborhoz (baloghg@ktk.pte.hu) fordulni.